作者:皮日休
標題:七愛詩：李太尉
內容:吾愛李太尉，崛起定中原。驍雄十萬兵，四面圍國門。一戰取王畿，一叱散妖氛。乘輿既反正，兇豎爭亡魂。巍巍柱天功，蕩蕩蓋世勳。仁於曹孟德，勇過霍將軍。丹券入帑藏，青史傳子孫。所謂大丈夫，動合驚乾坤。所謂聖天子，難得忠貞臣。下以契魚水，上以合風雲。百世必一亂，千年方一人。吾雖翰墨子，氣概敢不群。願以太平頌，題向甘泉春。